
A munkahelyi mennyiségi elvárások, a munkatempó és a munka-család konfliktus mediáló szerepe a technostressz és a kiégés között

Kulcsszavak: Digitalizáció; Technostressz; Kiégés
A digitalizáció több szempontból is forradalmasította a modern szervezetekben történő munkavégzést. Ezen változások a pozitívumokon túl, bizonyos helyzetekben negatív kimenetelekhez is vezethetnek a munkavállalók számára. Az információ és kommunikációtechnológia használatának következtében kialakuló stresszt (technostresszt) több kutatás is összefüggésbe hozta a kiégéssel. Jelen tanulmány azzal egészíti ki e korábbi kutatásokat, hogy megvizsgálja, hogy egyes munkahelyi pszichoszociális kockázati tényezők szerepet játszanak-e a technostressz és a kiégés kapcsolatának megvalósulásában.  A minta 18 év feletti, magyar irodai munkavállalókból áll, akik valamilyen digitális eszköz segítségével végzik munkájukat. A mintában 464 fő szerepel. Hipotézisvizsgálatomhoz a Koppenhágai Kérdőív a Munkahelyi Pszichoszociális Tényezőkről II és a Technostress Creators Kérdőív eredményeit használtam. Pozitív kapcsolatot találtam a techno-overload és a kiégés között. Mediációs elemzéssel azt találtam, hogy ezt a kapcsolatot a mennyiségi elvárások és a munkatempó teljesen mediálták. Szintén pozitív kapcsolatot találtam a techno-invasion és a kiégés között, mely kapcsolatot a munka-család konfliktus részlegesen mediálta. A kapott eredmények erősítik azt az elképzelést, miszerint azonosíthatók olyan változók, melyek kiemelt fontossággal rendelkeznek a technostressz és a kiégés között megfigyelt kapcsolatban. Jelen tanulmány eredményei alapján a munka-család konfliktus, a mennyiségi elvárások és a munkatempó ilyen változók lehetnek.



